**דברי תורה לשבת "וישלח"**

**בשבוע שעבר ניגש אלינו אדם שאוהב את התורה והמצוות ושם לב לכל פרט ופרט בתורה הקדושה. אותו אדם שאל שאלה חזקה, שהרבה שאלו אותה ובעזרת ה' בזכות ספרו הקדוש של הבן איש חי, מצאנו את התשובה לשאלה, וחשבנו לכתוב אותה גם כאן על מנת לזכות את הרבים.**

**השאלה היתה, איך יעקב אבינו לוקח שתי נשים שהן אחיות ומתחתן איתן. הרי נאסר עלינו בתרי"ג המצוות "ואשה אל אחותה לא תקח". ויש הרבה תשובות על כך: אחד, הרמב"ן בפירושו על התורה מתרץ, שהאבות קיימו את כל התורה כולה רק בארץ ישראל, ויעקב אבינו נשא את שתי האחיות בחוץ לארץ. (בראשית פרק כו פסוק ה). ופירוש נוסף וחזק שמביאים אותו גם מפרשים גדולים וגם המהרשא, החיד"א, שראינו בספרו של הבן איש חי האדום, ששם כתוב שרחל ולאה היו נכריות, אם כן כשנישאו ליעקב נתגיירו, וגר שנתגייר כקטן שנולד דמי (ראה מסכת יבמות דף כב). לכן אין להם קירבה ללבן והן לא אחיות לאחר הגיור כי נולדו כביכול מחדש. וההוכחה לכך גם מהפרשה, "לא יעקב יאמר עוד שמך כי אם ישראל" , "ישראל" ראשי תיבות - ראוי יעקב לשאת שתי אחיות. שמא יחשבו שחטא יעקב בלקיחת שתי אחיות.**

**אם מסתכלים בבקשתו של יעקב "הצילני נא מיד אחי מיד עשו" ניתן לשאול מדוע כפילות הלשון בתפילתו של יעקב, הרי ידוע שעשיו הוא אחיו, ויש לו רק אח אחד, אז מדוע לא מספיק להגיד "מיד אחי", מדוע להוסיף "מיד עשו" ? ומתרץ אור החיים הקדוש שאכן יעקב התכוון בתפילתו כנגד שני הכוחות שהיו לעשיו, האחד הוא מצד שהוא בנו של יצחק ואז זכותו של אביו יצחק תעמוד לו לנצח את יעקב. והכוח השני הוא מצד גודלו וגודל מעלתו של עשיו עצמו כגיבור מלחמה. ומשום כך התפלל יעקב אבינו שתי תפילות, האחת שלא תעמוד לו זכות אביו (יצחק) לעשיו, וזה מה שאמר: "הצילני נא מיד אחי". והתפילה השנייה היא כנגד כוחו החזק של עשיו אמר "מיד עשו", כי ידע יעקב שעשיו אדם שיודע להילחם. ופירוש נוסף, אולי עשיו יתנהג עימו "כאחיו" ויראה לו פנים שמחות. (אך זה רק כלפי חוץ), ואחר כך בהפתעה יתקוף אותו. ולכן ביקש רחמים על שני העניינים, הצילני נא "מיד אחי", שמא ינהג איתו אחווה ויחתור נגדו בסתר. וכופל "מיד עשו" שמא יבוא לו במלחמה גלויה ויתקוף אותו ישר.**

**ופירוש נוסף, אדם צריך לדעת לפרט בתפילה, וכמו המעשה שמספרים על יהודי שעלה לירושלים ובדרך התעייף ולכן ביקש מה' שישלח לו חמור. עבר שם שר רומאי שאתונו המליטה עיר. אמר ליהודי בוא הנה, קח את העיר על הכתפיים ותעלה לירושלים. היהודי ביקש חמור לרכב עליו וקיבל חמור אך לסחוב אותו על גבו... ומה הייתה הבעיה? שלא התפלל תפילה מפורטת.**

**ורואים עוד דבר תמוהה, הרי יעקב אבינו יודע שהקב”ה הבטיח לו הבטחות גדולות ושמירה עליונה בפרשה הקודמת, אז מדוע יעקב חושש? אלא התשובה נמצאת במשפט "קטונתי מכל החסדים..." ברור לכולם שיעקב אבינו מאמין בה' ובהבטחותיו, אבל הוא מפחד שמא נתמעטו זכויותיו על ידי החסדים הרבים שעשה עימו ה' יתברך.**

**יעקב אבינו מספר לעשיו את מה שקרה לו בבית לבן, ומוסיף ואומר לו תרי"ג מצוות שמרתי למרות שהייתי בביתו של לבן, ואם כן לא תצליח להלחם בי. וצריך להבין מה היתה כוונת יעקב בכך שהודיע לעשיו על הקפדתו בשמירת תרי"ג המצוות, האם משום כך עשיו לא ישנא אותו? ויותר מכך, שהודעה זו יכולה להיות לרעתו של יעקב, כי עשיו ידע שיעקב היה שנים רבות בביתו של לבן, ואולי הצליח ללמוד מדרכיו תכסיסי מלחמה, ואם כן פחד עשיו אולי יעקב יחזיר לו מלחמה, אבל אם יעקב אומר לעשיו שבביתו של לבן התנהג בתמימותו וישרותו ומקפיד על תרי"ג המצוות לכן אין לו ממה לחשוש. ולמה היה צריך יעקב להודיע זאת לעשיו? ואפשר לפרש על פי הפירוש של הבעל שם טוב הקדוש על הפסוק "ה' צלך על יד ימינך" בדרך משל כשאדם נמצא בשמש וגופו מראה צל, אז כל פעולה שלו משתקפת בצל, כך כביכול ה' מהווה צל לאדם, אם האדם מתנהג והולך בדרכי התורה והיראה, ה' משיב לו כגמולו הטוב. ואם האדם עובד את ה' בכוחות מעל הטבע, מתגבר על הנסיונות הקשים שבדרך הטבע לא היה מסוגל להתמודד איתם, אוזר כוחות על אנושיים ומתגבר על היצר הרע, אז ה' עושה עימו ניסים ונפלאות למעלה מדרך הטבע. ולפי זה אפשר לומר, כאשר יעקב היה אצל לבן הארמי, היה עליו להתמודד עם הרבה נסיונות כדי לשמור על כל תרי"ג המצוות, והוא היה צריך להשקיע כוחות למעלה מדרך הטבע. לפיכך הודיע יעקב לעשיו, שלמרות שהוא (עשיו) בקיא בכל סודות המלחמה, וארבע מאות חיילים עומדים לצידו, אף על פי כן אין ליעקב סיבה לפחד ממנו. מכיון שיעקב מסר נפש לשמור תרי"ג מצוות ודרך הטובה גם שהיה בבית לבן. ולכן בטוח שה' יעשה לו ניסים ונפלאות למעלה מדרך הטבע. וכל הבוטח בה' חסד יסובבנו.**

**והינה אפשר לראות דבר נוסף שתמוה, יעקב אבינו מביא מתנות כדי לפייס את עשיו אחיו. אך לא מובן מדוע חשוב ליעקב להוסיף שהוא עבד עבור המתנות האלה, מדוע היה חשוב ליעקב להדגיש שהוא עבד קשה בשביל זה? הרי יותר טוב שעשיו יחשוב שהוא ניהיה עשיר גדול כי לבן הביא לו את הכסף והרכוש הרב. מדוע צריך להדגיש שהוא היה עובד אצל לבן? זה הרי ממעט אותו בפני אחיו. אלא, להפך הוא הדבר, הרי בפעם האחרונה שהביא יעקב לעשיו משהו היה זה נזיד העדשים, והרי הוא נתן לו את זה עבור הבכורה ולא לחינם. ולכן גם כאן, ידע יעקב שמנחה זו תקטן בעיני עשיו, כי יאמר בליבו שאפילו קערה של עדשים לא נתן לי בחינם אלא קנה בה את הבכורה, ואיך עכשיו שולח לי יעקב מנחה גדולה של מאות בהמות, אלא וודאי שהתעשר עושר גדול, באופן שלא עמל ולא יגע בו, ולכן לפני ששלח יעקב את המנחה, הודיעו כי עושרו לא בא אליו במתנה. ועל כך יש משל יפה.**

**משל לאיזה שר אחד בעיר גדולה שירד מנכסיו וניהיה עני מרוד. חשב אותו שר מה לעשות, והחליט להתעשר על ידי העשירים שבעירו. הלך וקנה שתי אבנים טובות, כל אחת בעשרה זהובים. קרא לעשיר הגדול שבעירו וביקש ממנו שיקנה ממנו אבן אחד ב 500 זהובים, הסכים העשיר לכך מיד, אף על פי שידע שהאבן שווה רק 10 זהובים, ושילם לו 500 זהובים בשמחה. לאחר מכן קרא השר לעשיר אחר שהיה גדול עושרו בכל העיירה, היה העשיר הגדול ביותר, וביקש ממנו שיקנה את האבן השניה ב 500 זהובים, השיב לו העשיר שזה שווה רק עשרה זהובים, אבל מפני כבודו של השר מוכן לקנות בעשרים. השר לא הסכים לקבל עשרים והוסיף שרוצה עוד כסף. עד שלבסוף הסכים העשיר לקנות ב 100 זהובים. שאל אותו השר מדוע עשיר פלוני הסכים כן לקנות ב 500 ואתה לאחר שכנועים רבים קנית במאה? והרי אתה העשיר הגדול של העיירה.. השיב לו העשיר "אדוני השר, אותו עשיר קיבל את העושר בירושה והוא לא עמל ולא יגע בו, אך אני הזעתי ויגעתי בו ועל כן הוא חביב עלי מאוד". וכך הם פני הדברים , אדם שעומל על משהו הוא מעריך את הדבר. אך האדם שלא עומל ולא טורח לא מכיר במעלת הדבר.**

**ומסופר על רבי יעקב יצחק רבינוביץ' המכונה היהודי הקדוש, הרבי מפשיסחא, שהיה מלמד קבוצת תלמידים מובחרים בבית המדרש, ובאמצע השיעור התקשה בביאור הגמרא התוספות. היה תלמיד אחד שלא היה בשיעור מכיוון שהוא לא הספיק לאכול עדיין את ארוחת הבוקר שלו. הוא סיים מהר לאכול, עשה ברכת המזון ובא לצאת לבית המדרש לשיעור של הרב. והינה, כאשר בא לצאת, ביקשה אימו שיוריד לה מעט עצים מעליית הגג, השיב לה כי הוא ממהר לשוב ללמוד, והוא לא רוצה לפספס אף מילה מהרב. הוא יצא מהבית, ולפתע עלתה מחשבה בליבו "הרי כל מה שלומד אדם הוא על מנת לקיים", ועתה נזדמנה לו מצוות כיבוד אב ואם ויוותר עליה? מיד שב לאימו והוריד את העצים להסקה בשמחה. הוא הזדרז לשוב אל בית המדרש, והינה הרב עודנו שקוע בעיונו ומנסה לפרש את הגמרא. לפתע נכנס התלמיד שעזר לאימו, ואז התרומם הרב וחייך, "בזכותך הבנתי את ביאור הגמרא". "כאשר נכנסת, הגיע מלאך בדמות אביי, וביאר לי את העניין של הגמרא" ועכשיו, ספר לי כיצד זכית לליווי כל כך קדוש?" סיפר לו התלמיד על התלבטותו אם לעזור לאימו או לשוב לתלמודו מהר, ולבסוף שב ועזר לאימו. אמר לו הרב "דע לך שאביי היה יתום ולא זכה לקיים כיבוד אב ואם, ולכן כל זמן שרואה מישהו מישראל שמקיים כיבוד אב ואם בהידור, מצטרף אליו, ועל ידו זכינו כולנו להבנת הגמרא". ואותו דבר בכל המצוות, שאדם עושה מעשה טוב הוא יוצר מלאך וכאשר עושה הפוך יוצר מקטרג.. ואפשר לראות את זה בפרשה שלנו כתוב "וישלח יעקב מלאכים" ורש"י אומר "מלאכים ממש". "ממש" ראשי תיבות - מלאכים ממעשים/ממצוות שעשה.**

**נביא שאלה מפניני אביר יעקב, (הפירושים של רבי יעקב אבוחצירא הקדוש), על הפסוק "ויאבק יעקב עם המלאך" ומדוע לא נאמר וילחם, מדוע דווקא מלשון "אבק" ? וכי כאשר נלחמו יעקב ושרו של עשו הם העלו אבק אך באותה מידה לכאורה אפשר היה להשתמש במילה עפר, כי זה אותה משמעות, ומדוע דווקא השתמשו במילה אבק? כיוון שהתגבר יעקב אבינו והתעלה והוסיף קדושה יתירה על מדרגתו. המילה אבק מרמזת לנו על אות ברית קודש שכן המילה אבק זה ראשי תיבות אות ברית קודש. וזכות זו שמרה על יעקב.**

**"ויירא יעקב ויצר לו", פירש רש"י ויירא שמא יהרג, וייצר לו שמא יהרוג הוא את אחרים. נשאלת השאלה מדוע חשש יעקב פן יהרוג את עשו ? הרי נאמר הבא להורגך השכם להורגו. אז לפני שנענה על השאלה נביא סיפור שסיפר מרן הקדוש הרב עובדיה יוסף זצוק"ל זכותו תגן עלינו : היה מלך בצרפת שהיה לו יועץ חכם שקורא במזלות ורואה את העתיד. והיה מגיד לו את הנסתרות בכל זמן שירצה. יום אחד דיברו כמה אנשים רעה על היועץ מתוך קינאה והמציאו למלך שהיועץ מתכנן מאחורי הגב להרוג את המלך. גזר המלך לקרוא מיד לחוזה בכוכבים שהוא בעצם יועצו ולדבר איתו. והנה כאשר הובא היועץ אמר לו המלך: "תגיד לי את יום מותך " הלך היועץ לצד עשה את מה שהוא תמיד עושה ולפתע רואה הוא בכוכבים שהוא עתיד למות והמלך מתכנן להורגו. חשב מה לעשות ולפתע צץ במוחו רעיון .. חזר למלך בפנים עצובות. שאל אותו המלך מדוע הוא עצוב, ואמר לו "המלך מרחפת מעל ראשי סכנה גדולה , אך מעל המלך סכנה גדולה עוד יותר." המלך לא הבין את פשר הדברים ושאל את היועץ שיסביר לו. אמר לו היועץ "אני לא מודאג מפני מותי. אני מודאג מפני שראיתי ששלושה ימים לאחר שאני מת אתה המלך תמות שלושה ימים אחריי.." המלך נבהל ורעד ואימה אחזו בו. מיד שם המון שומרים על היועץ שלא יקרה לו כלום ולא ימות. כיוון שאם ימות היועץ גם הוא המלך ימות לאחר שלושה ימים. ועל זה נאמר "החכמה תחייה את בעליה". ואם כך אפשר לענות על השאלה ששאלנו, רבקה מתנבאת נבואה שאומרת לה שיעקב ועשו ימותו באותו יום. "למה אשכול גם שניכם יום אחד" ולכן ויירא יעקב כיוון שפחד שמא יהרג. ויצר לו – פחד שעשו ימות כי אם עשו ימות גם הוא עצמו ימות..**

**וגם אפשר לפרש, על מה שפירש רש"י - "ויירא שמא יהרג, ויצר לו אם יהרוג את אחרים". חז"ל אומרים שרבי מאיר נקרא אחרים מכיון שרבי מאיר יצא מנירון קיסר שהיה מצאצאי עשיו, ולכן היה ירא יעקב שמא יהרוג את עשיו ולא יוכל לצאת ממנו רבי מאיר. וכך גם משה רבנו שהרג את המצרי ראה שאין איש קדוש שעלול לצאת ממנו. "וירא כי אין איש".**

**האדם צריך לדעת כלל גדול בתורה, יסורים באים על האדם ממתקים את דינו למעלה. כלומר אם קיבלת על עצמך את היסורים באהבה ולא כעסת והתלוננת עליהם השכר שלך עצום למעלה כיוון שהבנת והיתה לך אמונה מדוע הם הגיעו. הרי למה הדבר דומה ? למישהו שעשה עבירה וכביכול לא מכניסים אותו לכלא אלא מביאים לו עבודות שרות וכדומה. אותו דבר עם היסורים. הקדוש ברוך הוא רחמן לא רוצה להעניש את האדם ישר כפי שמגיע לו ולפי מעשיו לכן שולח לו יסוריים שימתקו את דינו שיקבל אותם באהבה וזה יכפר לו על מעשיו. אפשר גם להסתכל על היסורים בצורה אחרת כלומר כיוון שאתה מקבל יסורים סימן שאתה שייך לה' יתברך , כי הוא רואה שאתה לא בדרך הנכונה והוא מנסה "להעיר אותך " לכן שולח לך יסורים כדי שתצעק אליו. כמו שבני ישראל ראו את המצרים רודפים אחריהם וים סוף לא נבקע עד אשר לא התפללו לקדוש ברוך הוא וכמו שנאמר בשיר השירים " השמיעני את קולך כי קולך ערב" כולנו קול התפילה חפץ לקדוש ברוך הוא וה' מחפש את תפילתנו ויהי רצון שתפלתנו יתקבלו במרומים ונזכה לעשות את מצוות ה' בשמחה וביראה ובקדושה.**

**ונסיים עם חידוש שבעזרת ה' יבשר לנו על הגאולה הקרובה ועל משיח צדקנו אמן : "עם לבן גרתי ואחר עד עתה" – ע' זה 70 , שמסמלות את 70 שנות גלות בבל. ת' זה 400 שמסמלות את שנות השעבוד במצרים. ה זה 5 אלף של אדום. ואז אחרי זה "אחר עד עתה" בימות המשיח אז "ויהיה לי שור וחמור " - שור של משיח בן יוסף , חמור של משיח בן דוד.**

**בעזרת ה' יתברך, נשתדל כולנו לעשות מעשים טובים, לאהוב כל יהודי, לשמח כל יהודי, והכי חשוב לשמח את אבינו שבשמיים, שיהיה לכולם בשורות טובות וישועות גדולות אמן..**

**שבת שלום ומבורכת**